Sumerian cuneiform tablet — Period: Old Babylonian — Genre: Literary
Sign sequence:
<SURFACE> 
 MU TI IN ŠA₃ GA₂ MU LU...
 HI LI ZU |NINDA₂×NE| ZE₂ BA |A.AN|...
 GI RU ŠA₃ GA₂ MU LU KI IG GA...
 HI LI ZU |NINDA₂×NE| ZE₂ BA |A.AN| |TA×HI| |A.AN| KU₇ KU₇ DA 
 EN KU EN NI₂ GA₂ DUN₃ MU |LAGAB×(GUD&GUD)| IGI DU 
 MU TI IN GA BA E DA |TE.A| KI MU NA₂ DA EŠ₂ 
 EN KU EN NI₂ GA₂ DUN₃ MU |LAGAB×(GUD&GUD)| IGI DU 
 GI RU GA BA E DA |TE.A| KI MU NA₂ DA EŠ₂ 
 MU TI IN |NINDA₂×NE| ZE₂ ZE₂ BA DUN₃ MU |LAGAB×(GUD&GUD)| AK 
 ZE₂ BA KAL LA MU |TA×HI| E DA |NINDA₂×NE| E GA 
 E₂ KI NA₂ A |TA×HI| |LAGAB×U| KA GA BA 
 HI LI |NINDA₂×NE| ZE₂ BA ZU GA BA HUL₂ HUL₂ LI EN NE EN 
 GI RU |NINDA₂×NE| ZE₂ ZE₂ BA DUN₃ MU |LAGAB×(GUD&GUD)| AK 
 ZE₂ BA KAL LA MU |TA×HI| E DA |NINDA₂×NE| E GA 
 MU TI IN MA RA HI LI MU E |TE.A| 
 |GA₂×AN| MU RA KA GA NA AB NI₂ MU RA AB ZE₂ |NINDA₂×NE| E 
 AD DA MU UR₂ |NINDA₂×NE| BA BA MU KALAM@g BA 
 |HI×AŠ₂| ZA KI |HI×AŠ₂| ŠA₆ GI BI MU ZU 
 MU TI IN UD TE EN EŠ₂ E₂ ME A NA₂ A 
 ŠA₃ ZA KI ŠA₃ HUL₂ BI MU ZU 
 GI RU UD TE EN EŠ₂ E₂ ME A NA₂ A 
 ZA E MA A RA KI MU E A |NINDA₂×NE| A TA 
 GI RU MA A RA |NINDA₂×NE| ZE₂ BA ZU NU UŠ MU E A AK E 
 |IGI.DIB| MU KALAM@g AN MU |IGI.DIB| MU KALAM@g AN KAL MU 
 AN ŠU AN |EN.ZU| ŠA₃ AN MU |U.GUD| KID LAL KID BA ZE₂ BI EN NA MU 
 KI ZE₂ BA ZU NU UŠ MU E A AK A 
 KI |TA×HI| DIM₂ ZE₂ BA ZU ŠU NU UŠ MU E TAG GI 
 TUG₂ GIŠ BA AN NA DIM₂ ŠU DU MA NI 
 TUG₂ GIŠ BA AN SUM KI NA DIM₂ ŠU DAR DAR MA NI 
 BAL BAL E AN MUŠ₃ |HI×BAD|

Provide the transliteration.

<SURFACE>
mu-ti-in šag₄-ŋa₂ mu-lu...
hi-li-zu aŋ₂ ze₂-ba-am₃...
gi-ru šag₄-ŋa₂ mu-lu ki-ig-ga...
hi-li-zu aŋ₂ ze₂-ba-am₃ lal₃-am₃ ku₇-ku₇-da
en-dab₅-en ni₂-ŋa₂ du₅-mu-u₈-ši-ŋen
mu-ti-in ga-ba-e-da-kar ki mu-nud-da-še₃
en-dab₅-en ni₂-ŋa₂ du₅-mu-u₈-ši-ŋen
gi-ru ga-ba-e-da-kar ki mu-nud-da-še₃
mu-ti-in aŋ₂ ze₂-ze₂-ba du₅-mu-u₈-ak
ze₂-ba kal-la-ŋu₁₀ lal₃-e da-aŋ₂-e-ga
e₂ ki-nu₂-a lal₃ hab₂ dug₄-ga-ba
hi-li aŋ₂ ze₂-ba-zu ga-ba-hul₂-hul₂-le-en-de₃-en
gi-ru aŋ₂ ze₂-ze₂-ba du₅-mu-u₈-ak
ze₂-ba kal-la-ŋu₁₀ lal₃-e da-aŋ₂-e-ga
mu-ti-in ma-ra hi-li mu-e-kar
ama-ŋu₁₀-ra dug₄-ga-na-ab ni₂ mu-ra-ab-ze₂-eŋ₃-e
ad-da-ŋu₁₀-ur₂ aŋ₂ ba-ba mu-un-ba
ur₅-za ki ur₅ sag₉-ge-bi mu-zu
mu-ti-in ud te-en-še₃ e₂-me-a nu₂-a
šag₄-za ki šag₄ hul₂-bi mu-zu
gi-ru ud te-en-še₃ e₂-me-a nu₂-a
za-e ma-a-ra ki mu-e-a-aŋ₂-a-ta
gi-ru ma-a-ra aŋ₂ ze₂-ba-zu nu-uš-mu-e-a-ak-e
u₃-mu-un diŋir-ŋu₁₀ u₃-mu-un {d}lamma-ŋu₁₀
{d}šu{d}suen šag₄ {d}mu-ul-lil₂-la₂-ke₄ ba-ze₂-be₂-en-na-ŋu₁₀
ki ze₂-ba-zu nu-uš-mu-e-a-ak-a
ki lal₃-gin₇ ze₂-ba-zu šu nu-uš-mu-e-tag-ge
tug₂ {ŋiš}ba-an-na-gin₇ šu de₆-ma-ni
tug₂ {ŋiš}ba-an sum-ki-na-gin₇ šu gun₃-gun₃-ma-ni
bal-bal-e {d}inana-kam